สหกรณ์บริการเพื่อการพัฒนา-มูลนิธิดวงประทีป
เมื่อสุดสัปดาห์ที่ผ่านมา ผมได้มีโอกาสไปบรรยายให้ความรู้เกี่ยวกับการออมและใช้จ่ายเงินแก่สมาชิกสหกรณ์บริการเพื่อการพัฒนา–มูลนิธิดวงประทีป
6 ก.ย. 2555

โดย...สาธิต บวรสันติสุทธิ์
เมื่อสุดสัปดาห์ที่ผ่านมา ผมได้มีโอกาสไปบรรยายให้ความรู้เกี่ยวกับการออมและใช้จ่ายเงินแก่สมาชิกสหกรณ์บริการเพื่อการพัฒนา–มูลนิธิดวงประทีป 
ซึ่งธนาคารเกียรตินาคินได้สนับสนุนโครงการมอบรางวัลให้สมาชิกสหกรณ์ดีเด่นประจำปี โดยโครงการนี้เป็นหนึ่งในโครงการการพัฒนาคนพัฒนาชาติกับเกียรตินาคิน ซึ่งได้ดำเนินการต่อเนื่องมาเป็นปีที่ 13 (ริเริ่มเมื่อปี 2543) โดยมีวัตถุประสงค์ 
1.สร้างความตื่นตัวในการออมทรัพย์ ทั้งสมาชิกเก่าและใหม่ 
2.ส่งเสริมวินัยทางด้านการเงิน ทั้งการออมและการชำระคืน
3.เสริมสร้างความเชื่อมั่นของสมาชิกที่มีต่อสหกรณ์ 
ตลอด 3 ปีที่ผมได้รับเกียรติให้เป็นวิทยากรได้ไปบรรยายความรู้เกี่ยวกับการออมเงินแก่สมาชิก สิ่งที่เห็นได้ชัดก็คือ ความอิ่มเอิบด้วยความสุขของสมาชิกสหกรณ์ที่ฉายออกทางใบหน้าและการพูดคุย ความสุขที่เกิดขึ้นนี้เกิดจากการพัฒนาในหลายๆ ด้าน ทั้งจากความมั่นคงด้านการเงิน ด้านรายได้ หรือความปลอดภัยของชีวิตและทรัพย์สิน รวมถึงคุณภาพชีวิตที่ดีขึ้นของสมาชิกสหกรณ์ 
ความมั่นคงของสหกรณ์บริการเพื่อการพัฒนานี้ จากการพูดคุยกับครูประทีป ผู้ก่อตั้ง คุณก้องกมล และคุณบุญเสริม ผู้บริหารที่อุทิศตนเองเพื่อสหกรณ์มาโดยตลอด ได้ความว่า เกิดจากการที่ผู้บริหารสหกรณ์ได้ช่วยกันพัฒนาความเป็นอยู่ในด้านต่างๆ ให้กับสมาชิกสหกรณ์ 
ไม่ว่าการเป็นแหล่งเงินออมที่ให้ผลตอบแทนที่น่าสนใจนอกเหนือจากดอกเบี้ยที่สมาชิกได้รับแล้ว ยังมีเงินปันผลจากผลการดำเนินงานของสหกรณ์จากกิจกรรมต่างๆ ที่สหกรณ์ทำ เช่น การทำกิจกรรมรักษาความปลอดภัย การค้าขาย การบริหารทรัพย์สิน เช่น การให้เช่าที่จอดรถ ฯลฯ ซึ่งสมาชิกสหกรณ์นอกจากได้รับผลตอบแทนจากเงินออมในสหกรณ์แล้ว ยังได้รับโอกาสในการทำงานจากกิจกรรมของสหกรณ์เป็นการสร้างรายได้ทางหนึ่งด้วย 
หากมองด้านการศึกษา สหกรณ์ก็มีการสนับสนุนการศึกษาให้กับสมาชิกของสหกรณ์จนถึงระดับปริญญาตรี โดยการสนับสนุนจากวิทยาลัยต่างๆ เช่น วิทยาลัยครูสวนสุนันทา ฯลฯ ส่วนด้านการรักษาพยาบาล ก็ได้ประสานงานกับหน่วยงานราชการและโรงพยาบาลต่างๆ เพื่อให้สมาชิกได้ใช้ประโยชน์อย่างเต็มที่จากโครงการ 30 บาทรักษาทุกโรค ไม่ว่าจะเป็นการประสานงานกับหน่วยงานราชการมาให้ความรู้ที่ถูกต้อง และการประสานงานกับโรงพยาบาลเพื่อการรับบริการที่ดี 
หากเราพิจารณาสิ่งที่ผู้บริหารสหกรณ์ทำไม่ใช่การแจกของอย่างที่นโยบายประชานิยมที่รัฐบาลยุคต่างๆ ชอบทำกัน แต่เป็นการสร้างวัฒนธรรม สร้างช่องทางให้สมาชิกสหกรณ์สามารถมีความรู้ สร้างรายได้ด้วยตนเอง เปรียบกับสุภาษิตจีนที่ว่า 
“ถ้าท่านให้ปลาแก่คนจน เขาจะมีปลากินเพียงแค่วันเดียว 
แต่ถ้าท่านสอนวิธีจับปลาให้เขา เขาจะมีปลากินตลอดชีวิต”
สิ่งที่ผมได้รับจากการได้ร่วมทำกิจกรรมแม้เพียงน้อยนิดจากสหกรณ์ก็คือ หากองค์กรมีผู้นำที่เข้มแข็งและทำเพื่อประโยชน์ของสังคม มีสมาชิกที่สามัคคี ทำงานร่วมกัน เสียสละร่วมกัน เพื่อประโยชน์ของสังคม สังคมนั้นก็ย่อมเจริญ คนในสังคมก็จะมีความสุข มีความสามัคคี ไม่จำเป็นต้องทำประชานิยมแบบที่แทบทุกรัฐบาลยึดถือเป็นนโยบายหลักในการบริหารประเทศกันแล้ว ซึ่งอาจซื้อความนิยมได้ ก็แค่ระยะสั้น เพราะคนจะมองแต่ประโยชน์ที่ตนได้รับจนขาดความเสียสละ ขาดการทำเพื่อส่วนรวม ซึ่งผมเป็นห่วงว่าสังคมไทยกำลังจะก้าวไปสู่เส้นทางแห่งความเห็นแก่ตัวกันมากขึ้น และจะยิ่งเห็นแก่ตัวมากขึ้นเมื่อประเทศมีปัญหา 
นอกจากประสบการณ์ที่ดีที่ผมได้รับจากการได้ร่วมกิจกรรมกับสหกรณ์ในครั้งนี้ ครูประทีปท่านยังได้กรุณาถ่ายทอดศรัทธาในการดำเนินชีวิตของพระญี่ปุ่นที่ได้มาร่วมประชุมกับมูลนิธิเมื่อไม่กี่วันก่อนที่ผมจะได้ร่วมกิจกรรม โดยพระญี่ปุ่นกล่าวว่า “ท่านมีศรัทธาอยู่ 3 เรื่อง คือ
ศรัทธาในเพื่อนมนุษย์ เพื่อนมนุษย์ทุกคนคือพี่น้องที่ต้องได้รับการดูแล เอาใจใส่
ศรัทธาในความกตัญญู คนที่มีความกตัญญูเป็นคนดีที่น่ายกย่อง
ศรัทธาในการอุทิศตนโดยไม่หวังผลตอบแทน 
จึงไม่เป็นที่สงสัยว่า ทำไมสหกรณ์บริการเพื่อการพัฒนามูลนิธิดวงประทีป จึงพัฒนาก้าวหน้า เพราะเมื่อผู้บริหารมีศรัทธาเพื่อสังคม ประโยชน์ก็ย่อมตกอยู่ที่สังคม ทุกอย่างเริ่มที่ใจ สำคัญว่าใจผู้นำนั้นเป็นใจแบบพระโพธิสัตว์รึเปล่าเท่านั้น